NA vuli vinaka kei na lotu vine rua na yavu levu ni noda rawata na bula sautu.
Oqo e rua na ka e laki vulici ena neirau veitalanoa kei Sakiusa Yavala na Manidia ni koronivuli mai Nakorotubu District School.
Ena nona sasaga na turaga oqo e rawa ni tara rawa kina na nodra bure na gone, oqo ena nodra nanumi na gone ena vuku ni vuli ka.
Na yawa ni vanua era taubaletaka mai, kei na nodra biuta mai na nodra lewe ni vuvale ena mataka, yakavi era sa tiko tale, era sa sega ni via vuli eso na gone ena kena taubaletaki balavu tiko na gaunisala ki koronivuli.
Oqo na vuna e dau tara kina na bure me ra dau mai tikoga kina e koronivuli mai na Moniti ki na siga Vakaraubuka ena kena vukei tikoga me ra marautaka tiko ka tomana tikoga na nodra vuli ka na neimami i solisoli, e kaya o Yavala.
Na koronivuli oqo e ra tiko kina na muri vuli me yacovi ira na Kalasi 8.
Era dau mai vuli tiko ena koronivuli oqo na gone mai na veikoro o Naocobau, Namarai, Saioko, Nadavacia, Verevere kei Nabukadra.
Tukuna na i liuliu ni koronivuli o Apete Vuli ni ra lewe 154 kece na gonevuli. Mai na i wiliwili oqori era lewe 66 era curu e bure.
Tukuna ni levu tiko na gonevuli era goneyalewa.
Eratou lewe 5 na qasenivuli, ka rua toka na kena marama ni Idia.
Keimami dau veimaliwai vinaka sara e ke, ka toso tiko na veika e vinakati me na talave cake tale kina na veiqaravi ena vuku ni vuli, kaya o Yavala.
Era vakatavulici na gone me ra kila na susu manumanu, ena kena sa tara oti na ba ni toa.
Eratou veivuke mai kina na tabana ni matanitu o Javani ena ruku ni veiqaravi na OISCA.
Era sa vakauqeti tiko na gone ena porokaramu oqo ni dua talega na vurevure ni lavo na kena vakayagataki na qele kei na susu manumanu.
E rawa talega na cakacaka mai na vuli, e dua talega na vanua oya me ra na rai tiko kina na gone ni vurevure ni cakacaka kei na bula na vakayagataki qele kei na susu manumanu, e kaya o Yavala.
E vakaraitaka o Yavala ni dua na vakasama kei na valavala ni bula e dodonu me na valuti tani oya na bula ni vakararavi.
Esa levu ga na gauna eda sa dau vakararavi tu ga ki na matanitu se vei ira na tani me ra cakava vei keda na ka.
Oqori na mataqali bula me sa veisau, ka me da sa cakacaka vakaukauwa.
Ka me da vakaraitaka ni da tamata liga kaukauwa me vakataki ira na noda qase, e kaya.
E vakadeitaka o Yavala ni sa levu tiko na bula dravudravua vei keda na tiko ka kawa i Taukei baleta ni da vinakata me sa caka tu ga vei keda na veika mai na matanitu.
E vakaraitaka o Yavala ni nodratou loma ni tikina oqo o Nakorotubu, oya na veivakalougatataki ni Kalou e tu kina, ena kena rawa na vurevure ni lavo mai na waitui.
Oqo esa mai tekivutaki kina na tabana ni qoliqoli na kena tara e dua na Ice Plant e na neitou koro mai Namarai.
Esa caka tale tu ga na susu mata ni civa mai vei dua na turaga ni Ositerelia.
Era dau gade talega mai na saravanua ena vuku ni rairai ni vanua kei na totoka ni vanua, e kaya o Yavala.
E na qele, e ra rawa ni teitei ena mataqali kakana cava ga e rawa ni vua rawa, na susu manumanu na me kei na bulumakau kei na susu oni.
Na niu ena neitou loma ni Tikina e sega ni caka rawa ka oqo e dua na kedra kakana vinaka na oni, ka na duatani kina na kanakana ni oni era dau vakani ga mai ena se ni niu, e vakaraitaka o Yavala.
E vakadeitaka o Yavala ni dodonu talega me ra na dau tokoni o ira na wekada era tiko mai vanua mai vei ira na wekadra era tiko ena vanua ni cakacaka.
Na oga ni vanua, na lotu kei na matanitu vei keimami na tiko e na veikoro vaka-Viti esa sega ni taqei rawa.
Oya na vuna e ka bibi kina vei keda me da tamata kaukauwa, me da cakacakataka vakaukauwa na noda bula, me levu na veika eda taukena me da rawa ni sotava kina na i vakatagedegede ni bula eda sa toso tiko kina oqo.
Kevaka eda sa na vucesa ka sega ni cakacakataki keda, eda na qai bera tikoga vakalevu, e kaya o Yavala.
Ni da rogoca na veika e tuvalaka tiko na turaga oqo, eda kila ni turaga dau cakacaka vakaukauwa ka vinakata na bula ni toso e liu.
Ena nodratou qele mai Namarai e sa solia tale o koya e va na eka mena tara kina na nodra veivalenivolavola na cakacka vakamatanitu.
Esa tekivuna tiko na tabana ni matai kei na idinia na cakacaka ena tiki ni qele oqo.
Tukuna ni ra sa wawale na lewenivanua ena kena golevi sara na valenivolavola e Rakiraki ka sa rawarawa ga ni sa tikoga e na loma ni tikina o Nakorotubu veiqaravi vaka oqo.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn